ক্রিশ্চিয়ানো রোনাল্ডোকে নিয়ে সর্বক্ষণ জল্পনা হয়। তাঁর প্রেমিকা কে, তা নিয়ে সবার মনেই প্রশ্ন। আজ এই সুন্দরী মডেল তো কাল ওই সুন্দরী একটার পর একটা রসালো গল্পের অবতারণা করছেন রোনাল্ডো সম্পর্কে। ইরিনা শায়েকের সঙ্গে বিচ্ছেদের পরে রোনাল্ডো এখন সিঙ্গল।

দিমিত্রভের সঙ্গে
পর্তুগিজ মহাতারকার মতোই একাকী আরও একজন। তিনিও সবার হার্ট থ্রব। সবসময় প্রচারের আলোয় থাকতে ভালবাসেন তিনি। তিনি আর কেউ নন, রুশ সুন্দরী মারিয়া শারাপোভা। খুব বেশিদিন আগের কথা নয়। দিনকয়েক আগে মাশার সঙ্গে বিচ্ছেদ হয়ে গিয়েছে দীর্ঘদিনের প্রেমিক গ্রেগর দিমিত্রভের। তার পর থেকে মাশা একা। তাঁর নতুন প্রেমিক কে? এই নিয়েই গোটা বিশ্বে জল্পনা চলছে। অস্ট্রেলিয়ান ওপেন চলাকালীন শারাপাভোকে গ্যালারি থেকে এক ভক্ত চুম্বন ছুড়েছিলেন। সাংবাদিক বৈঠকে তাঁকে অস্বস্তিজনক প্রশ্ন সামলাতে হয়। সেই মাশা এখন প্রেমিকের খোঁজে। ইত্যাবধি রুশ সুন্দরীর সঙ্গে প্রেম হয়েছে অনেকেরই। সেই সম্পর্ক আবার নষ্টও হয়ে গিয়েছে। অষ্টাদশী মাশা প্রথমে সম্পর্কে জড়িয়েছিলেন তাঁর থেকে বয়সে আট বছরের বড় অ্যাডাম লিভাইনের সঙ্গে। তিনি এক রক ব্যান্ডের গায়ক। লিভাইন তখন বেশ প্রতিষ্ঠিত। শারাপোভার নামও ছড়িয়ে পড়েছে বিশ্বে। কিন্তু শারাপোভার সঙ্গে বেশিদিন চলতে পারেননি লিভাইন। মাসকয়েক সম্পর্ক ছিল। তার পরে বিচ্ছেদ হয়ে যায়। সম্পর্ক নষ্ট হওয়ার পরে লিভাইন বলেছিলেন, ‘‘প্রেমিকা হিসেবে শারাপোভা আমাকে হতাশই করেছে’।

বিজ্ঞাপনে শারাপোভা
২০০৫-এ ফের সম্পর্কে জড়ান শারাপোভা। এবার তাঁর প্রেমিক টেনিস তারকা অ্যান্ডি রডিক। দু’ জনই তখন তারকা। রডিক আর মাশার প্রেম তখন হট কেক। বিভিন্ন অনুষ্ঠানে রডিক ও শারাপোভাকে হাত ধরাধরি করে হাঁটতে দেখা গিয়েছে। তাঁদের সম্পর্ক মাত্র এক বছর টেকে। বিচ্ছেদের কারণ নিয়ে কেউ একটি শব্দও খরচ করেননি। রডি়কের পরে মাশা নতুন করে সম্পর্কে জড়ান মার্কিন চলচ্চিত্র প্রযোজক চার্লি এবেরসোলের সঙ্গে। দু’ জনের অন্তরঙ্গতা বারবার খবরের শিরোনামে আসত। সেই সম্পর্কও টেকেনি। এর পরে ২০০৯-এ সাশা ভুয়াচিচের প্রেমে পড়েন শারাপোভা। স্লোভেনিয়ার পেশাদার বাস্কেটবল খেলোয়াড় ছিলেন ভুয়াচিচ। ২০১০-এ মাশা ও সাশার বাগদানের খবর শোনা যায়। এত দূর এগোলেও সম্পর্ক অবশ্য টেকেনি দু’ জনের। ২০১৩-য় মাশার প্রেমের জালে পড়েন বুলগেরিয়ার টেনিস তারকা গ্রিগর দিমিত্রভ। টেনিস সার্কিট তাঁকে ‘ছোট ফেডেরার’ বলে ডাকত।  আড়াই বছর তাঁরা একসঙ্গে ছিলেন। তার পরে আবার সেই পুরনো গল্প। সম্পর্ক শেষ দু’ জনের। দিমিত্রভ শারাপোভার জীবন থেকে অতীত। শোনা যাচ্ছে, দিমিত্রভের সঙ্গে সম্পর্কে জড়িয়েছেন আরেক জন। শারাপোভার নতুন প্রেমিক কে? এই নিয়েই জল্পনা।